Folketing
2005-05-19

I modsat fald vil tilbagebetaling kunne foretages ved koncernens fremtidige indtægter i form af udbytter fra A/S Storebæltsforbindelsen, hvilket vil medføre en mindre forlængelse af tilbagebetalingstiden for gælden i A/S Storebæltsforbindelsen. Vedligeholdelse og reinvesteringer i Storebæltsforbindelsens og Øresundsforbindelsens jernbanedele overføres fra staten til Sund og Bælt Holding. Sund og Bælt Holding holdes dog skadesløs, da Banedanmarks betaling øges tilsvarende, når A/S Storebæltsforbindelsen og A/S Øresundsforbindelsen overtager rollen som infrastrukturforvaltere med Banedanmark som operatør. I den forbindelse vil Dansk Folkeparti under udvalgsarbejdet arbejde for at få klarhed over og vished for, at dette er udgiftsneutralt og ikke en subsidiering af Banedanmark. Dansk Folkeparti har ikke taget endelig stilling til Femernbroprojektet. Dansk Folkeparti vil under udvalgsarbejdet nøje granske omkostningerne i forbindelse med forundersøgelsesarbejderne til Femernbroprojektet. Med disse vore bemærkninger vil Dansk Folkeparti arbejde positivt for lovforslaget.